མདོ་སྡེ་འདི་ནི་བདག་ཅག་གི་སྟོན་པ་ཤཱཀྱ་ཐུབ་པ་མཉན་ཡོད་དང་།རྒྱལ་པོའི་ཁབ་དང་།ཡངས་པ་ཅན་ཀཱ་ཤཱི་སོགས་ཀྱི་གྲོང་དུ་བཞུགས་པའི་སྐབས་བྱུང་བ་སྣ་ཚོགས་ལས་འཕྲོས་ཏེ་ཉན་ཐོས་རྣམས་ཀྱིས་དེ་བཞིན་གཤེགས་པ་ལ་བྱུང་བ་དེ་དང་དེ་ཡི་རྒྱུ་གང་ལགས།རྐྱེན་གང་ལགས་ཞེས་དྲིས་པར་གྱུར་པ་ན་དེ་བཞིན་གཤེགས་པས་ཐོགས་པ་མེད་པར་བཀའ་ལན་སྩལ་བའི་གཏམ་རྒྱུད་ཕྱོགས་བཏུས་བགྱིས་པ་ཞིག་ཡིན་པ་རེད།མདོ་སྡེ་འདི་ཡི་མན་ངག་གང་ཞིག་མདོ་སྡེ་ཉིད་དུ་གསལ་བ་ནི་ཚིགས་སུ་བཅད་པ་འགའ་ཞིག་གི་ནང་དུ་ཞུས་ཀྱང་སེམས་སོ།།དེ་ཡང་འདི་ཉིད་ལས་རྒྱ་མཚོ་ཆུ་སྲིན་རྣམས་ཀྱི་གནས།།དུས་རླབས་ཡོལ་བར་འགྱུར་ཡང་སྲིད།།གདུལ་བར་བྱ་བའི་སྲས་རྣམས་ལ།།སངས་རྒྱས་དུས་ལས་ཡོལ་བ་མེད།།ཅེས་དང་།ལུས་ཅན་རྣམས་ཀྱི་ལས་རྣམས་ནི།།བསྐལ་པ་བརྒྱར་ཡང་ཆུད་མི་ཟ།།ཚོགས་ཤིང་དུས་ལ་བབ་པ་ན།།འབྲས་བུ་ཉིད་དུ་སྨིན་པར་འགྱུར།།ཞེས་པ་སོགས་ལས་ཤེས་ཐུབ།